Waar kan jy lekkerder jag as in die hartjie van die Bosveld? Ja, jy het reg gehoor, dis anderkant die Soutpansberg net duskant Alldays. Daardie slegte grondpadjie wat kronkelend deur die bos gaan en jy naderhand dink jy is verdwaal. Dis daardie een wat jou tot by Adrenalin Hunting Safaris neem. Die stilte raas in jou gemoed en jy raak rustig sonder dat jy dit agterkom. Dis hier waar die jakkels jou na donker kom groet en jy wonder of hy langs jou sit. Jou kans is nog goed om vroeg oggend in die luiperd of heina vas te loop of miskien, nog die leeu te hoor brul.
Dis daar waar die mamba jou nog laat swaar sluk en die sweet jou aftap sonder dat jy daarvan weet. Die oomblik wat jy nie weet of jy moet staan, skrik of hardloop nie. Daardie oomblikke en ervaringe wat jy vir jare gaan onthou.
Ons bied vir die gesin, die manne en die korperatiewe groep die geleentheid om hulself te geniet. Ons jag nog op die ou manier en jy moet die natuur uitoorlê om jou sukses te ervaar. Laat middag neem ons die wat belangstel op ‘n wildbesigtigingstoer of hulle kan in die kamp ontspan terwyl die wild op die grasperk wei. Die fotograaf het ook kans om daardie perfekte foto te neem. Ons leef hier in harmonie met die natuur so julle is welkom om in ons passie te kom deel.
Ons het rondawels wat so ontwerp is dat pa en ma hull privaatheid het tewyl die kinders rustig langsaan slaap. Ons het ook rondawels vir die meer preutse paartjie wat elke een op sy of haar eie enkelbed wil slaap. Dan is daar ook die rondawel daar ver in die hoekie vir skoonma of die stoute paartjie. Elke rondawel het sy eie badkamer so badkamers word nie gedeel nie.